|  |  |  |
| --- | --- | --- |
| CoRLogo_MT |  | L:\European Entrepreneurial Region\Logos\New logos 2017\3231 EER label.jpg |

**MT**

**Premju Reġjun Intraprenditorjali Ewropew għall-2020**

**Kif tista' tapplika?**

**X’inhu l-EER?**

Il-Premju Reġjun Intraprenditorjali Ewropew (EER) hija inizjattiva tal-Kumitat tar-Reġjuni li tidentifika u tippremja reġjuni u bliet tal-UE li għandhom **strateġiji intraprenditorjali straordinarji u orjentati lejn il-ġejjieni**, ikunu xi jkunu d-daqs, il-ġid jew il-kompetenzi speċifiċi tagħhom. It-territorji bl-istrateġija politika l-iżjed kredibbli, viżibbli, promettenti u li tħares 'il quddiem jingħataw it-tikketta "Reġjun Intraprenditorjali Ewropew" (EER) għal sena speċifika.

L-għan ta' din l-inizjattiva huwa doppju:

* li jingħata kontribut għall-implimentazzjoni tas-**Small Business Act** (SBA) fi sħubija;
* li jintwera li qed isir **użu ottimu ta' fondi tal-UE u fondi pubbliċi oħra** li huma orjentati lejn l-iżvilupp ta' politika intraprenditorjali fir-reġjun.

Permezz tal-inizjattiva tal-EER, il-Kumitat tar-Reġjuni (KtR) qed jgħin biex il-prinċipji tal-SBA jiġu integrati fil-livell reġjonali u lokali. It-tikketta tal-EER hija opportunità għall-atturi lokali u reġjonali biex juru r-rwol kruċjali li jaqdu l-SMEs u l-intraprendituri fit-tisħiħ tar-reżiljenza tal-ekonomija. Billi tuża l-potenzjal tagħhom biex jinħolqu impjiegi u tkabbir, it-tikketta tal-EER twassal biex ir-reġjuni tal-UE javvanzaw aktar fit-triq tal-irkupru ekonomiku.

L-iskema tal-EER issegwi approċċ ta' **governanza f'diversi livelli** billi tippromovi komunitajiet reġjonali tal-EER li fihom huma rappreżentati kemm atturi lokali kif ukoll reġjonali. L-EER jagħti lil dawk li jfasslu l-politika u lill-partijiet interessati spinta qawwija biex flimkien jiġu żviluppati strateġiji għall-implimentazzjoni tal-prinċipji tal-SBA bħall-ħolqien ta' ambjent fejn l-intrapredituri jistgħu jirnexxu, il-prinċipju “Aħseb l-Ewwel fiż-Żgħir”, li l-amministrazzjonijiet pubbliċi jkunu sensibilizzati għall-ħtiġiet tal-SMEs u li l-SMEs ikunu inkoraġġuti u sostnuti sabiex jibbenefikaw mit-tkabbir tas-swieq. Għaldaqstant l-EER tgħin biex jinħolqu reġjuni intraprenditorjali, dinamiċi u ekoloġiċi madwar l-Ewropa.

S’issa t-tikketta EER ingħatat lil sebgħa u għoxrin territorju Ewropew:

* **2011**: Brandenburg (il-Ġermanja), County Kerry (l-Irlanda) u r-Reġjun ta' Murcia (Spanja);
* **2012**: il-Katalunja (Spanja), Helsinki-Uusimaa (il-Finlandja) u Trnava (ir-Repubblika Slovakka);
* **2013**: Nord-Pas de Calais (Franza), id-Danimarka tan-Nofsinhar u Styria (l-Awstrija);
* **2014**: il-Fjandri (il-Belġju), il-Marche (l-Italja) u l-Brabant tat-Tramuntana (in-Netherlands);
* **2015**: Lisbona (il-Portugall), l-Irlanda ta' Fuq (ir-Renju Unit) u r-Reġjun ta' Valencia (Spanja);
* **2016**: Glasgow (ir-Renju Unit), il-Lombardija (l-Italja) u Małopolska (il-Polonja).
* **2017**: Extremadura (Spanja), l-Awstrija t’Isfel (l-Awstrija), il-Greċja tal-Punent (il-Greċja);
* **2018:** il-Maċedonja Ċentrali (il-Greċja), l-Île-de-France (Franza) u r-Reġjun tat-Tramuntana u tal-Punent (l-Irlanda).
* **2019**: Asturias (Spanja), Gelderland (in-Netherlands), Thessaly (il-Greċja)

L-iskema tal-EER twaqqfet mill-**Kumitat tar-Reġjuni** bi sħubija mal-**Kummissjoni Ewropea** u hija appoġġjata mill-**Parlament Ewropew, mill-Kumitat Ekonomiku u Soċjali Ewropew** u minn partijiet interessati fil-livell tal-UE, bħall-**UEAPME**, il-**Eurochambres** u s-**Social Economy Europe**.

Il-Kumitat tar-Reġjuni nieda **s-sejħa għall-applikazzjonijiet għall-EER tal-2020** fid-19 ta’ Novembru 2018. L-applikazzjonijiet jintlaqgħu sas-**27 ta' Marzu 2019**.

**Kif tista' tapplika?**

Ippreżenta applikazzjoni li jkun fiha dan li ġej:

* **formola għall-applikazzjoni** li tinkludi skeda informattiva dwar it-territorju li jkun qed japplika, deskrizzjoni qasira tal-viżjoni politika tiegħu, deskrizzjoni tal-mekkaniżmu ta' governanza ppjanat biex jiżgura l-implimentazzjoni effiċjenti tal-azzjonijiet tal-EER, kif ukoll pjan ta' azzjoni u pjan ta' komunikazzjoni;
* **dikjarazzjoni ta' impenn politiku** li turi li l-istrateġija tal-EER tat-territorju hija appoġġata mit-tmexxija politika (eż. l-assemblea reġjonali, il-gvern reġjonali jew korpi politiċi awtorizzati oħra)*.*

Il-formola ta' applikazzjoni tista' titniżżel mill-paġna web tal-EER:

<https://cor.europa.eu/en/engage/Pages/european-entrepreneurial-region.aspx>

**Kriterji ta’ valutazzjoni**

L-applikazzjonijiet ser jiġu evalwati skont il-kriterji li ġejjin:

1. **Viżjoni politika u impenn**

* L-applikazzjoni turi viżjoni politika orjentata lejn il-ġejjieni, għall-implimentazzjoni tas-**Small Business Act for Europe** fit-territorju, b'enfasi, fejn ikun meħtieġ, fuq il-prijoritajiet attwali tal-SBA u l-prinċipji ta' inizjattivi ta' politika relatati, bħall-Pjan ta' Azzjoni dwar l-Intraprenditorija 2020, il-Pjan ta’ Azzjoni Ekoloġiku għall-SMEs u l-Inizjattiva favur in-Negozji l-ġodda u n-Negozji li qed jespandu.
* L-applikazzjoni hija bbażata fuq **valutazzjoni realistika** tal-punti qawwijin u dgħajfin tat-territorju (**analiżi SWOT**) u l-kompetenzi diretti tiegħu rigward l-għaxar prinċipji tas-SBA. Il-**kuntest u l-punt tat-tluq uniku** ta' kull applikant jittieħdu inkunsiderazzjoni mill-membri tal-ġurija.
* Il-viżjoni politika turi li l-**premju tal-EER iġib miegħu valur miżjud ċar** għat-territorju, anke għat-tfassil tal-politika tiegħu stess.
* L-għanijiet territorjali tal-EER huma parti minn strateġija ta’ żvilupp reġjonali.
* L-awtoritajiet politiċi kompetenti juru **impenn qawwi u kredibbli** favur l-implimentazzjoni tal-istrateġija tal-EER fit-territorju.

1. **Governanza f'diversi livelli, sħubija u kooperazzjoni**

* L-istrateġija tal-EER titħejja u tiġi implimentata permezz ta' **approċċ ta' governanza f'diversi livelli** li jinvolvi kemm lil-livelli l-baxxi (muniċipalitajiet, eċċ.) kif ukoll, fejn possibbli, lil-livell nazzjonali.
* Firxa wiesgħa ta' **atturi rilevanti** hija involuta fit-tfassil u l-implimentazzjoni tal-istrateġija tal-EER, inklużi msieħba ekonomiċi u soċjali, istituzzjonijiet tat-tagħlim u r-riċerka, u s-soċjetà ċivili.
* Turija ta' rieda li jiġu **skambjati prattiki tajbin bejn ir-reġjuni** u li jiġu żviluppati **inizjattivi ta' kooperazzjoni speċifiċi ma' reġjuni tal-EER oħrajn**.

1. **Twassil**

* L-istrateġija tinkludi **azzjonijiet** **konkreti** biex jiġu implimentati l-prinċipji tal-SBA li jaqgħu taħt il-kompetenzi tat-territorju permezz tal-iskema tal-EER u **mhux sempliċiment tiġbor flimkien politiki eżistenti**.
* L-implimentazzjoni tal-azzjonijiet tal-EER issegwi l-prinċipji ta' governanza tajba u tinkludi **mekkaniżmi effettivi għall-monitoraġġ u s-segwitu**.
* Hemm previsti **indikaturi** li magħhom jitkejjel il-progress tal-implimentazzjoni.
* L-applikazzjoni tinkludi miżuri biex jiżguraw **l-użu tajjeb tal-Fondi Strutturali u tal-Investiment Ewropej** u fondi pubbliċi oħra.
* L-applikazzjoni turi kif l-azzjonijiet tal-EER ser ikunu **sostenibbli lil hinn mis-sena tal-EER**.
* L-azzjonijiet ipproġettati jqisu **d-dimensjonijiet soċjali, ambjentali, innovattivi u tat-titjib tat-tkabbir sostenibbli** tal-politika tal-SMEs fejn possibbli.

1. **Komunikazzjoni**

* L-applikazzjoni tinkludi **pjan ta' komunikazzjoni** ambizzjuż u konvinċenti b'azzjonijiet speċifiċi **fl-ogħla livell** li huma maħsubin għall-**gruppi mmirati ewlenin** kollha (inklużi l-SMEs u atturi rilevanti oħra).
* It-**tikketta EER** ser tintuża biex tiġi rreklamata l-politika tat-territorju kemm fit-territorju nnifsu kif ukoll fil-livell tal-UE.
* L-azzjonijiet ta' komunikazzjoni ppjanati ser itejbu l-**profil tal-UE u tal-KtR**.

**Eliġibbiltà**

It-tikketta tal-EER hija miftuħa għat-territorji kollha tal-UE li huma taħt il-livell ta' Stat Membru li għandhom kompetenzi fil-livell politiku u li għandhom il-kapaċità jimplimentaw viżjoni intraprenditorjali globali, ikunu xi jkunu d-daqs, il-ġid jew il-kompetenzi speċifiċi tagħhom. Ma jimpurtax jekk territorju jkollux kompetenzi leġislattivi jew le. Il-baġit, l-isfidi territorjali jew strutturali speċifiċi u l-punti tat-tluq ekonomiċi ta' kull applikant jittieħdu inkunsiderazzjoni mill-ġurija tal-EER. It-tikketta tibqa' miftuħa kemm għat-territorji li diġà kisbu suċċess, kif ukoll għal dawk li, minkejja li bħalissa għadhom lura, jimpenjaw ruħhom li jimplimentaw it-tibdiliet meħtieġa biex jiżviluppaw il-potenzjal intraprenditorjali tagħhom.

Ir-reġjuni huma definiti fl-usa' sens tal-kelma, jiġifieri li jinkludu l-komunitajiet, il-komunitajiet awtonomi, id-dipartimenti, il-Länder, il-provinċji, il-konteji, iż-żoni metropolitani, il-bliet il-kbar, kif ukoll territorji transkonfinali b'personalità legali bħar-REKT u l-Ewroreġjuni. Sabiex ikun eliġibbli, l-applikant irid ikollu l-kompetenza politika neċessarja biex jimplimenta strateġija ta' politika komprensiva mmirata biex jiġu inklużi xi wħud mill-prinċipji tal-SBA jew kollha kemm huma. Ir-reġjuni transkonfinali huma mħeġġa b'mod partikolari biex iressqu l-applikazzjoni tagħhom.

**Skeda**

|  |  |
| --- | --- |
| * 19 November 2018: | Launch of the EER 2020 call for applications. |
| * 27 March 2019: | Data tal-għeluq għat-tressiq tal-applikazzjonijiet. |
| * 25-26 June 2019: | EER 2020 award ceremony. |

*Please submit your application for the EER 2020 label, together with a written declaration of political commitment, by email to:* [*eer-cdr@cor.europa.eu*](mailto:eer-cdr@cor.europa.eu)

***Deadline for applications: Wednesday, 27 March 2019***

**Aktar informazzjoni:** <https://cor.europa.eu/en/engage/Pages/european-entrepreneurial-region.aspx>

[eer-cdr@cor.europa.eu](mailto:eer-cdr@cor.europa.eu)

\_\_\_\_\_\_\_\_\_\_\_\_\_